《寄昙晦二首 其二》
宋代·李处权

高僧辟馆坐诸生，夜久亦闻弦诵声。物外喜君能笔砚，尘中愧我漫簪缨。

钵飧尚返慈乌哺，囊句时为老凤鸣。他日篮舆莲社约，秖应惠远识渊明。

作者简介：（?—1155）宋徐州丰县人，徙江宁溧阳，字巽伯。李淑曾孙。徽宗宣和间，与陈恬、朱敦儒并以诗名。南渡后曾领三衢。卒年七十余。有《崧庵集》。